b'\n_START_ARTICLE_\nHietaniemen krematorio\n_START_PARAGRAPH_\nHietaniemen krematorio on Helsingin Hietaniemess\xc3\xa4 sijaitseva krematorio, jota yll\xc3\xa4pit\xc3\xa4\xc3\xa4 Krematorios\xc3\xa4\xc3\xa4ti\xc3\xb6. Krematorio aloitti toimintansa vuonna 1926 ja on paitsi maan vanhin my\xc3\xb6s suurin. Rakennuksessa on kaksi kappelia. Sivurakennuksessa sijaitsee kolumbaario eli uurnaholvi. Krematorio ei ole sidottu mihink\xc3\xa4\xc3\xa4n uskontokuntaan._NEWLINE_Krematorios\xc3\xa4\xc3\xa4ti\xc3\xb6 perustettiin 1889 ja se rekister\xc3\xb6ityi virallisesti 1907. Helsingin kaupunki vuokrasi sille tontin krematoriota varten jo vuonna 1915 ja arkkitehti Eliel Saarinen laati piirustukset, mutta rakentamisen aloittaminen viiv\xc3\xa4styi. Uudet piirustukset tilattiin arkkitehti Bertel Liljequistilt\xc3\xa4 ja 1920-luvun klassisismia edustava rakennus valmistui vuonna 1925. Ensimm\xc3\xa4inen tuhkaus suoritettiin 24. maaliskuuta 1926. Samana syksyn\xc3\xa4 valmistuivat krematorion oma kolumbaario ja kappeli, jonka vihki\xc3\xa4iset pidettiin 7. marraskuuta. Koska kirkon asenne polttohautaukseen oli tuolloin viel\xc3\xa4 hyvin kielteinen, kielt\xc3\xa4ytyiv\xc3\xa4t Porvoon ja Tampereen piispat vihkim\xc3\xa4st\xc3\xa4 krematoriota. Alkuper\xc3\xa4isen ison kappelin rinnalle valmistui 2002 pieni kappeli.'